Ikt. sz.: 12138-6/2015

**ELŐTERJESZTÉS**

**Szombathely Megyei Jogú Város**

**Gazdasági és Városstratégiai Bizottság**

**2015. december 7-ei ülésére**

**Javaslat**

**„Az „art” mozi hálózat digitális fejlesztésének 2015. évi támogatásáról” című**

**pályázat benyújtásával kapcsolatos döntések meghozatalára**

Az Emberi Erőforrások Minisztere által 2015. 11. 24 –én aláírt „art” mozi fejlesztésről (üzemeltetésről) szóló pályázati kiírás jelent meg. A pályázati felhívás szerint a pályázatot csak települési önkormányzat nyújthatja be (tulajdonosi, vagyonkezelői jog, a mozit üzemeltető költségvetési szerv alapítója, fenntartója). A pályázatot 2015. december 3-ig kellett benyújtani, a támogatásról a minisztérium 2015. december 14-ig dönt. A támogatási szerződést a miniszter a kedvezményezettel 2015. december 21-ig köti meg. A támogatás felhasználásának végső határnapja 2016. december 31.

Szombathely Megyei Jogú Város Önkormányzata az AGORA – Savaria Filmszínház épületének homlokzati és tetőfelújítását 2010-ben végezte el pályázati támogatásból (NYDOP-3.1.1/B-2009-0003).

A filmszínház mindkét vetítőtermének digitalizálására 2012-ben került sor a Nemzeti Kulturális Alap Mozgókép Szakmai Kollégiumának az „art” mozik digitalizálására kiírt pályázatának eredményeként. Az AGORA – Savaria Filmszínház mindkét terme a legkorszerűbb vetítéstechnikai és hangtechnikai eszközök beszerzésével és működtetésével (Christie projektorok) valósult meg. Ennek köszönhetően a nagyteremben háromdimenziós filmtechnika is rendelkezésre áll.

Az AGORA – Savaria Filmszínház műsorrendi filmeket két teremben, termenként átlag 6-8 előadással kínál naponta, melyeknek egy része zsánerfilm, nagyobb hányada művészfilm besorolású. A mozi a hét minden napján vetít, ünnepnapokon is. Az AGORA – Savaria Filmszínház 2004 óta „art” moziként üzemel, mindkét termét a Nemzeti Filmirodánál regisztráltatta.

AZ AGORA – Savaria Filmszínház 2007.óta része az AGORA Szombathelyi Kulturális Központnak. Az intézmény szervezeti felépítése lehetővé teszi, hogy a filmes rendezvények kapcsolódjanak az AGORA más kulturális rendezvényeihez is.

A 2012-ben üzembe helyezett digitális technika, valamint az új jogszabályi feltételek eredményeként jelentősen nőtt a nézőszám, míg 2013-ban 46 855 fő váltott jegyet előadásainkra, addig 2014-ben már 52 554 fő volt a látogatói szám. Az idei év október hónap végéig a látogatói statisztika azt mutatja, hogy a tavalyi nézőszámot az intézmény már teljesítette, így 2015 év végéig további emelkedő tendencia várható a látogatottsági mutatókban, mely várhatóan 70 000 fő fölé emelkedhet. A vidéki art moziként elért kitűnő eredményt a magas színvonalú szakmai programok megvalósításán túl a technikai fejlesztések és a technikai háttér szinten tartása teheti lehetővé.

A digitális technológiára való átállás az intézmény számára sokkal rugalmasabb műsorszerkesztést tesz lehetővé, amely igazodik a nézői igényekhez. A digitális technológia nagy hátránya azonban – a napi nagy kihasználtság okán –, hogy a projektorokban használt fényforrások viszonylag rövid időn belül cserére szorulnak. A tapasztalatok alapján egy-egy izzónál ez kb. 3 hónap működési időt jelent a nagyterem fent jelzett igénybevétele mellett. A pályázatban megjelölt izzóbeszerzés tehát az art mozi zavartalan működésének legfontosabb alapfeltétele.

A digitális technika elmúlt három éves működtetésének tapasztalata, hogy az áramellátás folyamatos ingadozására a beépített technikai eszközök (projektor és szerver) érzékenyek, melyből gyakran adódtak műszaki problémák. Indokolt és szükséges, egy szünetmentes tápegység beszerzése a gépek védelme érdekében.

Szintén az elmúlt három év üzemeltetési tapasztalata, hogy a projektorok és szerverek biztonságos működéséhez szükséges a folyamatos garancia megléte, mely biztosítja az eszközök üzemeltetéséhez kapcsolódó karbantartást és hibajavítást. A gyári kétéves garancia már lejárt, ezért az intézmény újabb három évre kért évenkénti garanciahosszabbítást. A garanciahosszabbítással a projektorok alkatrészeire a gyártó cég ingyenes cseregaranciát biztosít a magyarországi szervizvállalatain keresztül. A garanciahosszabbítás a moziüzemeltető számára egyben a folyamatos és biztonságos üzemeltetést teszi lehetővé, ezért indokolt a garancia folytonosságának biztosítása.

Pályázati célok:

1.  DCI vetítőnek megfelelő teljesítményű fényforrás és szűrők beszerzése, cseréje, bruttó 1 062 950 forint értékben

2.  DCI vetítőrendszer teljesítményének megfelelő, üzemszerű lámpahűtés és rendszerszintű leállítású szünetmentes tápegység, bruttó 240 970 forint értékben

3.  Vetítőrendszer főbb elemeire vonatkozó garancia kiterjesztés 12 hónapos időszakra, bruttó1 043 305 forint értékben.

Az összes támogatási igény 2,5 millió forint ennek minimum 25 %-a 625 ezer forint lenne, az önrész, amelyet az Önkormányzatnak kell biztosítani.

A pályázat benyújtása határidőben megtörtént 2015. december 4-én amelynek utólagos jóváhagyásáról Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) önkormányzati rendeletének 52.§. (1) bekezdés 19. pontjában foglaltak alapján a Bizottság döntése szükséges.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2015. december „ ”

/: Szakály Szabolcs :/

HATÁROZATI JAVASLAT

**…/2015. (XII. 7.) sz. Gazdasági és Városstratégiai Bizottsági határozat**

Szombathely Megyei Jogú Város Gazdasági és Városstratégiai Bizottsága a „Javaslat „Az „art” mozi hálózat digitális fejlesztésének 2015. évi támogatásáról” című pályázat megvalósításával kapcsolatos döntések meghozatalára című előterjesztést megtárgyalta, és Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) önkormányzati rendeletének 52.§. (1) bekezdés 19. pontjában foglaltak alapján a következő döntéseket hozta:

1. Szombathely Megyei Jogú Város Gazdasági és Városstratégiai Bizottsága a „Javaslat „Az „art” mozi hálózat digitális fejlesztésének 2015. évi támogatásáról” című pályázat benyújtását utólag jóváhagyja.
2. Szombathely Megyei Jogú Város Gazdasági és Városstratégiai Bizottsága nyertes pályázat esetén felhatalmazza a polgármestert a Támogatási Szerződés aláírására.
3. Szombathely Megyei Jogú Város Gazdasági és Városstratégiai Bizottsága felkéri a polgármestert, hogy nyertes pályázat esetén az önerő biztosítására vonatkozó döntési javaslatot terjessze Szombathely Megyei Jogú Város Közgyűlése elé.

**Felelősök:** Szakály Szabolcs osztályvezető, Városfejlesztési Kabinet

a 3. pont esetében: Stéger Gábor, a Közgazdasági és Adó Osztály vezetője

**Határidő:** 1. pont esetében: azonnal

2.és 3. pont esetében: 2015. december 21.